stanford-oval/wikipedia huggingface dataset:
Nubianvuohi
Taksonomia

Nubianvuohen binoninen tieteellinen nimi on Capra nubiana, jonka antoi Frédéric Cuvier vuonna 1825. Joissain yhteyksissä nubianvuohi on määritelty myös vuorikauriin alalajiksi.
Koko ja ulkonäkö

Nubianvuohet ovat ruumiinrakenteeltaan suhteellisen tanakoita ja muihin sorkkaeläimiin verrattuna ne ovat suurin piirtein keskikokoisia. Urokset ovat huomattavasti naaraita kookkaampia. Nubianvuohiuroksen paino on 42–80 kiloa ja naaraan 25–39,5 kiloa. Vastaavat ruumiin pituudet ovat 1,19–1,59 metriä ja 0,92–1,21 metriä. Vuohilla on ruskeahko tai harmahtava karvoitus, mutta vatsa ja takamus on valkoinen. Vuohien jaloissa on valkoista ja mustaa karvoitusta. Vuohilla on haarattomat sarvet, jotka jäävät naarailla lyhyiksi. Uroksen sarvet kasvavat suurimmillaan pituutta noin 1,4 metriä.
Levinneisyys ja elinympäristö

Nubianvuohen elinalue ulottuu Egyptin Niilin itäpuolisilta alueilta Koillis-Sudaniin, Eritrean länsiosiin, Israeliin ja Jordaniaan, sekä laikuitellen myös osiin Saudi-Arabiaa, Jemeniä ja Omania. Eritreassa vuohta ei ole havaittu sitten vuoden 1987. Lajin uskotaan myös kadonneen Syyriasta ja Libanonista, joskin Syyriaan laji on tuotu uudestaan istutuksin. Koko nubianvuohen kannaksi on arvioitu noin 2 500 yksilöä ja kannan on arvioitu olleen laskussa.
Nubianvuohia tavataan kivikkoisilla hiekka-aavikoilla, joilla on vuohien pakoreiteiksi sopivia jyrkkiä kallioita.
Elintavat

Nubianvuohi on päiväaktiivinen. Vuohet alkavat etsiä ravintoa jo aamulla. Keskipäivisin ne viettävät aikaansa leväten kallioiden halkeamilla ja kielekkeillä suojassa auringon paahteelta ja kuumuudelta. Vuohet muodostavat löyhiä laumoja. Nuoret urokset muodostavat omia urosten laumojaan ja suurikokoiset urokset liittyvät sekalaumoihin vain kiima-aikaan. Laumoissa 2–36 yksilöä ja tyypillisimmillään alle 10. Vuohet päästävät harvakseltaan muille vuohille tyypillisiä ääntelyitä.
Vuohet käyttävät useita eri ruoho- ja puuvartisia kasvilajeja, joihin lukeutuvat esimerkiksi Acacia raddiana, Lycium shawii, Ficus pseudosycomorous, Helianthum lipii, Zilla spinosa, Maerua crassifolia ja Panicum turgidum. Vuohet toimivat esimerkiksi eri akaasioiden siemnten levittäjinä. Vuohet pystyvät esimerkiksi akaasian lehtiä ja siemeniä syödäkseen kiipeämään myös puihin. Mineraaleja ja suolaa saadakseen ne nuolevat maata.
Nubianvuohien petoeläimiin lukeutuvat leopardi, susi ja juovahyeena. Puolustuskeinonaan vuohet liittyvät yhteen laumoiksi ja takaa-ajettuna ne pakenevat kiiveten jyrkille kallionrinteille. Vuohilla esiintyy joitakin loisia, kuten täilajit Linognathus africanus, Damalinia, puutiaiset Boophilus annulatus ja Hyalomma anatolicum, sekä kärpäslajit Lipoptena chalcomelaena ja Oestrus.
Nubianvuohien kiima-aika kestää noin kuusi viikkoa. Urokset parittelevat yleensä useiden naaraiden kanssa ja ottavat yhteen keskenään parittelu oikeudesta. Vasat syntyvät yleensä 150 päivää kestävän kantoajan jälkeen keväisin maaliskuun ja huhtikuun välillä. Vasoja on tyypillisesti vain yksi, mutta kolmekin vasaa on mahdollista. Vasat alkavat syödä kiinteää ruokaa kaden tai neljän viikon ikäisinä ja ne vieroitetaan kokonaan kuuden kuukauden ikäisinä. Naaraista tulle sukukypsiä kahden vuoden iässä ja urokset alkavat lisääntymään tyypillisesti vasta naaraita vanhempina. Naaraiden keskimääräinen elinikä luonnossa on noin 11 vuotta ja urosten 9 vuotta.
Uhat ja suojelu

Kansainvälinen luonnonsuojeluliitto eli IUCN on määritellyt nubianvuohen vaarantuneeksi lajiksi. Nubianvuohi joutuu kilpailemaan esimerkiksi vedestä karjan kanssa, joiden lisäksi vedenlähteitä on saastunut. Sen levinneisyysaluetta uhkaavat myös eri tie- ja muut kehityshankkeet. Nubianvuohia myös salametsästetään osissa sen esiintymisaluetta. Nubianvuohia tavataan myös suojelluilla eri puolilla lajin koko esiintymisaluetta. Vankeudessa vuohia on San Diegon eläintarhassa, jossa kasvaneita yksilöitä on päästetty takaisin vapauteen.
Uros kuvattuna Israelissa.
Vasoja.
Nubianvuohi elinympäristössään.
Keskenään kamppailevia uroksia.
Wendy Barrie

| Wendy Barrie |
| --- | --- |
 Wendy Barrie ja James Stewart elokuvassa Speed (1936).
Henkilötiedot
Syntynyt: 18. huhtikuuta 1912 Hongkong
Kuollut: 2. helmikuuta 1978 (65 vuotta) Englewood, New Jersey
Ammatti:  näyttelijä
Aiheesta muualla
IMDb
Elonet
Wendy Barrie (18. huhtikuuta 1912 Hongkong – 2. helmikuuta 1978 Englewood, New Jersey) oli brittiläinen näyttelijä.
Barrie esiintyi sekä brittiläisissä että yhdysvaltalaisissa elokuvissa; eräs tunnetuimmista on Kordan Henrik VIII:n yksityiselämä (1933). Pian kyseisen London Filmsille tehdyn elokuvan jälkeen Barrie sai sopimuksen Hollywoodista, josta ovat peräisin muiden muassa elokuvat Baskervillen koira (1939) ja Vain viisi palasi (1939). Viimeisessä elokuvassaan hän esiintyi vuonna 1943. Barrie juonsi vuosina 1948–1949 omaa komediaansa lapsille DuMont Television Networkilla. Vuosina 1948–1950 televisiossa näytettiin The Wendy Barrie Show.
Barriella sai tähden vuonna 1960 Hollywood Walk of Famelle. Aivoinfarkti vammautti Wendy Barrien hänen vuonna 1970. Hän kuoli New Jerseyssä 65-vuotiaana, ja hänet on haudattu Kensico Cemeterylle Valhallaan, New Yorkin osavaltioon.
Aiheesta muualla

Wendy Barrie NNDB. (englanniksi)
Warkauden Urheilijat

Warkauden Urheilijat ry (WU, Warkauden tehtaan voimistelu- ja urheiluseura (1904–1911), voimistelu- ja urheiluseura Elo (1911–1929)) on vuonna 1904 perustettu varkautelainen yhdistys, joka nykyisin toimii Varkaudessa junioreiden ja nuorten maastohiihdon erikoisseurana. Palloilupuolella toimi Varkauden suojeluskunnan palloilijat vuosina 1919–1929, jonka Eloon liittymisen seurauksena syntyi nykyinen WU.
WU:lla on ollut toimintaa myös useissa muissa lajeissa. Pesäpallon Suomen-mestaruuksista se kamppaili jo vuonna 1929 cupmuotoisessa kilpailussa pudoten jatkosta puolivälierissä. Naisten puolella seura selvisi aina loppuotteluun saakka vuonna 1946 häviten siinä Katajanokan Haukoille, johdettuaan ensimmäisen osaottelun jälkeen kahdella juoksulla. Myös kesällä 1940 oli tullut hopeaa.
Seurassa on pelattu myös jääpalloa ja jääkiekkoa. Jääkiekkomaalivahti ja -tuomari Raimo Sepponen on edustanut seuraa. Ainoalla Jääkiekon SM-sarjakaudella 1963–1964 joukkue saavutti 18 ottelussa yhden sarjapisteen vierastasapelillä Rauman Lukkoa vastaan. Joukkueen maaliero sarjassa oli 36–153. Joukkueen tehokkain pelaaja oli Pekka Olkkonen, 8+4=12.
Muita WU:ta edustaneita:
Nyrkkeilyn EM-pronssimitalisti vuodelta 1963 Antero Halonen
Salpausselän hiihtojen moninkertainen voittaja Kerttu Pesonen
Jääkiekkoilija Raimo Raak pelasi mestaruussarjassa kaudella 1963–1964 Warkauden Urheilijain miehistössä.
Keihäänheiton olympiamitalisti Kaisa Parviainen, joka kuului myös naisten pesäpallojoukkueeseen.
Aiheesta muualla

Seuran sivut (Arkistoitu – Internet Archive)
Seuran historiaa[vanhentunut linkki]
Varkauden urheiluseurat (Arkistoitu – Internet Archive)
Wendy Hiller

Wendy Hiller vuoden 1953 elokuvan Kuninkaan purjehtijat mainoskuvassa.
Wendy Margaret Hiller (15. elokuuta 1912 – 14. toukokuuta 2003) oli englantilainen näyttelijä. Hän aloitti uransa Mancheterissa, ja esiintyi tulevan aviomiehensä Ronald Gowin  sovittamassa näytelmässä "Love on the Dole", mikä kiinnitti George Bernard Shawin huomion. Shawista tuli ystävä ja mentorii, ja hän halusi Hillerin Pygmalionin pääosaan näyttämöllä ja vuoden 1938 elokuvasovituksessa. Hiller voitti vuonna 1958 parhaan naissivuosan Oscar-palkinnon roolista elokuvassa Eri pöydissä.
Hiller syntyi Bramhallissa ja oli vuosina 1937–1993 naimisissa Ronald Gowin kanssa. Hän kuoli kotonaan Beaconsfieldissä 90 vuoden iässä.
Hän oli kaksi kertaa Golden Globe-ehdokkaana, elokuvista Eri pöydissä ja Rikotut leikit.
Aiheesta muualla

Wendy Hiller Internet Movie Databasessa. (englanniksi)
Panorama

Panorama tarkoittaa seuraavia:
Maantieteessä

Panorama, kunta São Paulossa Brasiliassa
Panorama Hills, Calgaryn kaupunginosa Kanadassa
Panorama Mountain Resort, talviurheilukeskus Brittiläisessä Kolumbiassa Kanadassa
Panórama, kaupunki Kreikassa
Panorama Tower, tornitalo Espoon Leppävaarassa
Panorama, laskettelurinne Itävallassa
Maantieteessä > Yhdysvallat

Panorama City, Los Angelesin kaupunginosa Kaliforniassa
Panorama Hills, vuorijono Kaliforniassa
Panorama Park, kaupunki Iowassa
Panorama Village, kaupunki Texasissa
Panorama, kartano Montrossissa Virginiassa
Julkaisut

Panorama, gibraltarilainen sanomalehti
Panorama, venezuelalainen sanomalehti
Panorama, italialainen aikakauslehti
Julkaisut > Musiikissa

Panorama, 6cyclemindin albumi
Panorama, Braintaxin albumi
Panorama, Cosmic Rough Ridersin albumi
Panorama, Suburban Triben albumi
Panorama, The Carsin albumi
Panorama: Live at the Village Vanguard, Jim Hallin albumi
Televisio-ohjelmia

Panorama, brittiläinen ajankohtaisohjelma
Panorama, kanadalainen televisio-ohjelma
Panorama, puolalainen uutislähetys
Panorama, saksalainen uutisohjelma.
Warkaus-sali

Warkaus-sali sijaitsee hotelli Oscarin yhteydessä.
Warkaus-sali on Varkaudessa sijaitseva 500-paikkainen kokous- ja konserttisali. Sali sijaitsee hotelli Oscarin yhteydessä osoitteessa Kauppatori 4.
Warkaus-salin nousevassa katsomossa on 440 ja aitioissa yhteensä 58 paikkaa. Näyttämön leveys on 19 metriä, korkeus 9 metriä ja pinta-ala 113 neliömetriä. Rakennuksessa toimii myös useita ravintoloita ja tarjoilutiloja, kuten Warkaus-salin 250-paikkainen aularavintola Tempo, 50 hengen kabinetti Ruusa ja pieni ylälämpiö Kreeta.
2000-vuosikymmenen keskivaiheilla Warkaus-salin noin 170 tilaisuudessa vieraili vuosittain noin 27 000 kävijää. Salissa järjestetään paljon kotimaisten kevyen musiikin artistien kiertuekonsertteja. Varkauden Teatteri on esittänyt Warkaus-salissa suuria musikaalituotantoja, kuten Annie mestariampuja (2005) ja Mustalaisleiri muuttaa taivaaseen (2008). Salissa on pidetty myös Joroisten Musiikkipäivien konsertteja.
Aiheesta muualla

Warkaus-salin verkkosivut (Arkistoitu – Internet Archive)
Wrap

Wrap jossa savukanaa ja avokadoa.
Wrap (myös vrappi tai vräppi) on kylmillä täytteillä täytetty tortilla, joka tehdään usein vehnästä. Wrap on peräisin Meksikosta, kuten monet muutkin texmex-tyyliset ruuat. Wrapin täytteinä käytetään usein kylmää kanaa tai lohta, joskus myös tonnikalaa. Wrapit ovat nopeita valmistaa ja siten suosittuja pikaruokatuotteita.
Paternosterhissi

Eduskuntatalon paternosterhissi.
Paternosterhissi, ”herrahissi”, on hissi, joka muodostuu avointen osastojen ketjusta, joka kulkee pysähtymättä silmukkana talon sisällä ylös ja alas. Tunnettu paternosterhissi on käytössä Eduskuntatalossa. Hissityypin nimi ”pater noster” (lat. isä meidän) tulee siitä, että hissikorit liikkuvat ylös ja alas samalla tavalla kuin katolisen rukousnauhan helmet luettaessa useita Isä meidän -rukouksia. Paternosterhissit olivat suosittuja 1900-luvun alussa, sillä ne pystyvät kuljettamaan enemmän ihmisiä kuin tavalliset korihissit.
Paternosterhississä ei ole vaarallista jatkaa matkaansa ylimmän tai alimman kerroksen ohi. Kori ei käänny ylösalaisin eikä litisty. Sen sijaan koria kuljettava ketju on hissin kääntyessä esillä ja voi aiheuttaa tarttumisvaaran.
Paternosterhissin periaatteella tehdään myös varastohyllyjä. Hissiä pyörittämällä hyllyn jokaiselle tasolle päästään käsiksi seisontakorkeudelta.
Paternosterhissit nykyaikana

Suomessa paternosterhissejä on käytössä Eduskuntatalon lisäksi vanhassa Osuusliike Elannon pääkonttorissa, Helsingin Stockmannilla henkilökuntahissinä, Kansaneläkelaitoksen päätoimitalossa Nordenskiöldinkadulla, Hämeentie 19:ssä entisessä OTK:n toimitalossa ja Vakuutusyhtiö Sammon entisessä pääkonttorissa Turun Yliopistonkadulla rakennuksessa, jossa on nykyään Turun kaupungin konsernihallinto sekä sivistystoimialan hallinto sekä muun muassa If Vahinkovakuutusyhtiö.
Maailmalla esimerkiksi Tanskan parlamentin rakennuksessa Christiansborgin linnassa sekä Fredriksbergin kaupungintalolla on yhä käytössä oleva paternosterhissit.
Aiheesta muualla

Kuvia tai muita tiedostoja aiheesta Paternosterhissi Wikimedia Commonsissa
Woyzeck

Woyzeck on Georg Büchnerin vuosina 1836–1837 kirjoittama näytelmä.
Woyzeck on tarina miehestä, Friedrich Johann Franz Woyzeckista, joka on keskellä elämän myllerrystä. Hänellä on tyttöystävä Marie, ja heillä on yhteinen lapsi. Woyzeck on köyhä ja tämän vuoksi toimii koekaniinina tohtorille, joka suorittaa mielivaltaisia kokeitaan Woyzeckilla. Tarina kertoo kuinka sorrettu ja herkkä nuori mies Woyzeck joutuu vastakkain elämän ikävien puolien kanssa ja kuinka kaikki kärjistyy lopulta traagiseen loppuunsa.
Woyzeck jäi Büchnerin kuoleman johdosta viimeistelemättä, ja näytelmä löytyikin vasta 40 vuotta Büchnerin kuoleman jälkeen. Woyzeckiä on esitetty ympäri maailman teattereissa.
Sen lisäksi että Woyzeckiä on esitetty teatterinäytelmänä, on sitä nähty muissakin taidemuodoissa: säveltäjä Alban Berg teki oopperan Wozzeck, Werner Herzog teki näytelmästä samannimisen elokuvan, ja Tom Waits ja Robert Wilson puolestaan musikaalin. Lisäksi Hector ja Joona Muhli ovat kirjoittaneet ja säveltäneet aiheesta suomenkielisen laulun nimeltä Woyzeck.
Aiheesta muualla

Tiivistelmä tarinasta, sisältää juonipaljastuksia. (englanniksi)
Wrangelsburgin linna

Wrangelsburgin linna
Wrangelsburgin linna (saks. Schloss Wrangelsburg) on kartano Wrangelsburgin kunnassa Saksassa. Se sijaitsee Mecklenburg-Etu-Pommerin osavaltiossa Vorpommern-Greifswaldin piirikunnassa Greifswaldin kaupungista kaakkoon. Carl Gustav Wrangel rakennutti alkuperäisen rakennuksen paikalle vuosien 1652 ja 1664 välillä barokkilinnan arkkitehti Caspar Vogelin piirustusten mukaan.
Nykyinen rakennus rakennettiin 1880-luvulla.
POV-Ray

| POV-Ray |
| --- | --- |
 Utah’n teekannu renderöitynä POV-Ray:llä.
Kehityshistoria
Vakaa versio:  3.7.0.0 (7. marraskuuta 2013) ja 3.7.0.10 (8. heinäkuuta 2021)
Tiedot
Ohjelmistotyyppi:  säteenseuranta
Alusta:  alustariippumaton
Lisenssi:  GNU Affero General Public License, versio 3.0
Aiheesta muualla
Verkkosivusto
Versiohallinta
Koodiesimerkkiä vastaava kuva.
Klassinen POV-Raylla piirretty helppotekoinen kuva, jossa on pallo ja shakkiruutualusta.
Enemmän taitoa vaativa POV Ray-kuva.
POV-Ray (Persistence of Vision Raytracer) on vapaasti levitettävä säteenseurantaohjelma.
Ohjelmaa ohjataan täsmäkielellä, jossa kuvataan näkymän esineet, pintamateriaalit, valonlähteet ja niin edelleen ohjelman ymmärtämällä merkintätavalla.
Tämän jälkeen ohjelmalla tehdään eli renderöidään kuva. Yhden hyvälaatuisen kuvan tuottaminen säteenseurannalla kestää kauan. Hyvien asetelmien teko on myös aikaa ja taitoa vaativaa.
POV-Ray lienee suosituin perinteinen säteenseurantaohjelma.
POV-Ray kehittyi vanhemmasta DKB-Trace-ohjelmasta. POV-Rayta kehittää POV-Team ja julkaisee avoimena lähdekoodina.
POV-Ray-ohjelmaan on myös kehitetty lukuisia apuohjelmia ja lisukkeita, kuten Moray-mallinnusohjelma.
Brycen, 3D Studion, Real3D:n ja Mayan kaltaisia ohjelmia pidetään POV-Rayta helppokäyttöisempänä.  Toisaalta muun muassa Blender-ohjelma tukee renderointia POV-Rayllä.
Esimerkki POV Ray-kielestä

Tämä POV-koodi POV:lla ajettuna tuottaa keltaisen pallon syaanitaustalla.
#include "colors.inc" // Valmiit värimääritykset 

background { color Cyan } // Tausta, väri syaani

  camera { // Kamera ..
   
       location <0, 2, -3> // Kameran paikka <x, y, z> 
                           // eli sijainti pituus-, leveys- ja
                           // korkeussuunnassa
                           // Piste mistä katsotaan.

       look_at  <0, 1,  2>  // Piste mihin kamera katsoo <x,y,z>
  }

  sphere { // pallon kuvaus alkaa tästä

    <0, 1, 2>, 2 // Pallon paikka <0,1,2> 
                 // ja läpimitta 2
   
    texture { // Pallon pintarakenne alkaa tästä
            pigment { color Yellow } //pinta "pigmentti"  
                                     // on väriltään keltainen
   } // ... pintarakenteen kuvaus loppuu tähän
     // Menee kiinni aaltosululla.

  } // ... pallon kuvaus loppuu tähän

  light_source // Valonlähde
     { 
       <2, 4, -3> color White // Valonlähteen paikka  <2,4,-3> 
                              // Valon väri on valkoinen
     }
Aiheesta muualla

Wikimedia Commonsissa on kuvia tai muita tiedostoja aiheesta .
Woxic

| woxic> Henkilötiedot |
| --- | --- |
Koko nimi:  Özgür Eker
Syntynyt: 2. syyskuuta 1998 (ikä 26)
Kansalaisuus:   Turkki
Ammatti:  ammattipelaaja
Elektronisen urheilun pelaaja
Pelaajanimi:  woxic
Aktiivisena:  2012–
Nyk. joukkue:  Eternal Fire
Rooli:  tarkkuuskivääripelaaja
Peli:  Counter-Strike 2
Özgür ”woxic” Eker (s. 2. syyskuuta 1998) on turkkilainen Counter-Strike 2 -ammattilainen. Hänen nykyinen joukkueensa on Eternal Fire.
Woxic on pelannut Eternal Firen lisäksi muun muassa joukkueissa HellRaisers, Mouz ja Cloud9. Merkittävimmät voittonsa hän on saanut Mouzissa muun muassa turnauksista CS:GO Asia Championships 2019 ja ESL Pro League Season 10 - Finals. Woxic sai ensin mainitusta MVP-tittelin. Hän sai ottelussa yhteensä 1,17 ratingin.
Saavutukset

Sija 12. HLTV TOP 20 -arvioinnissa vuonna 2019.
MVP – CS:GO Asia Championships 2019
Vähäkallio

Vähäkallio on muun muassa seuraavien suomalaisten sukunimi:
Kai Kustaa Vähäkallio (1940–1979), Kytäjän kolmoissurmaaja, Väinö Vähäkallion pojanpoika
Reino Vähäkallio, vuoteen 1906 Vilander (1899–1980), agronomi, maanviljelijä ja yksi Akateemisen Karjala-Seuran kolmesta perustajajäsenestä
Toivo Vähäkallio, vuoteen 1906 Vilander (1888–1962), diplomi-insinööri, professori
Väinö Vähäkallio, vuoteen 1905 Vilander  (1886–1959), arkkitehti, pääjohtaja
| --- | --- |
: Tällä täsmennyssivulla luetellaan henkilöitä, joilla on sama sukunimi.
Panoraamakuva

Panoraamakuva maisemasta Taipei, Taiwan.
Panoraamakuva maisemasta Lontoossa.
Panoraamakuva (kreik. πᾶν ’kaikki’ + ὅραμα ’näkymä’) on laajan yleisnäkymän eli panoraaman esittävä kuva.
Laaja näkymä

Zhang Zeduan, , 1700-luvulla tehty uusio 1100-luvun maalauksesta. Rullalle tehty maalaus on eräs Itä-Aasian taiteen formaateista. Käärö alkaa oikealta.
Sanan otti käyttöön skotlantilainen taidemaalari Robert Barker kuvaamaan Edinburghia kuvaavia panoraamamaalauksia. Maalauksia näytettiin lieriömäiseltä pinnalta ja niitä katsottiin sisältä käsin. Niitä esitettiin Lontoossa 1792 ”Panoraamoina”.
Laaja näkymä > Maisemien panoraamat

1800-luvun puolessavälissä panoraamamaalauksista ja malleista tuli suosittu tapa maisemamaalausten ja historiallisten tapahtumien esittämiseen. Näihin aikoihin eurooppalaiset yleisöt innostuivat illuusiosta, joka oli upotettu pyörivään 360 asteen panoraamaan ja joka antoi vaikutelman kuin olisi uudessa ympäristössä. Hollantilainen merimaalari Hendrik Willem Mesdag loi ja perusti Haagiin vuonna 1881 Panorama Mesdagin, jossa oli yli 14 metriä korkea ja noin 40 metriä halkaisijaltaan oleva lieriömäinen maalaus. Saman vuonna Edouard Castres loi Luzernissa Sveitsissä Bourbaki-panoraaman, jossa on pyöreä, noin 10 metriä korkea maalaus, kehä yli sata metriä. Yhdysvaltain sisällissodan taistelua kuvaava 42 jalkaa korkea ja 358 jalkaa leveä Atlantan Cyclorama esitettiin ensimmäisen kerran vuonna 1887. Näitäkin maalauksia suurempi on Racławicen panoraama Wrocławissa Puolassa, mitoiltaan 120 × 15 metriä.
Laaja näkymä > Maalauksesta valokuvaan

Laajoja näkymiä kuvaavana yleisenä keinona valokuvaus korvasi pian maalauksen. Dagerrotyypin julkaisemisen jälkeen vuonna 1839 valokuvaajat alkoivat koostaa useita näkymiä kuvaavia yhdeksi laajaksi kuvaksi. 1800-luvun lopulla yleistyivät panoraamakamerat, joissa kaarevaa filmipidikettä käytti mekaaninen kellokoneisto ja jotka kuvasivat juovan kaarena ja tuottivat lähes 180-asteisen kuvan.
Laaja näkymä > Valokuvasta elokuvaan

Elokuvassa kokeiltiin erilaisia panoraamatekniikkoja 1920-luvulta lähtien. Tunnetuimpia tekniikkoja ovat Polyvision, jolla kuvattiin Abel Gancen elokuva Napoléon (1927), ja Cinerama, joka kehitettiin 1950-luvulla, kun televisio alkoi verottaa elokuvateattereiden kävijämääriä. Molemmissa tekniikoissa käytettiin kolmea elokuvakameraa ja kolmea projektoria, ja Cinerama-teattereissa valkokangas oli kaareutuva (146 asteen kaari). Tunnetuimpia Cinerama-elokuvia olivat This is Cinerama (1952) ja Näin valloitettiin villi länsi (1962). Cineramaan liittyi myös seitsenkanavainen tilaääni. Nykyaikaiset laajakangaselokuvat ja surround-äänentoisto ovat Cineraman perillisiä.
Laaja näkymä > Digitaaliset panoraamat

Digitaalinen valokuvaus yksinkertaisti 1900-luvun lopulla koostamisprosessia, joka tunnetaan nykyisin kuvien liittämisenä (engl. image stitching). Yhteen liitettyjä kuvia voidaan jopa muotoilla karkeiksi virtuaalitodellisuuselokuviksi käyttämällä jotain useista tekniikoista, kuten Applen QuickTime VR:ää tai Javaa. Pyörivä juovakamera (Line Camera), kuten Panoscan, mahdollistaa hyvin korkearesoluutioisten panoraamakuvien ottamisen ja tekee kuvien liittämisen tarpeettomaksi.
Panoraamakuvan tyypillinen kuvavirhe verrattuna silmin katsomiseen on tynnyrivirhe, joka on lievähkössä muodossa myös yleinen laajakulmaobjektiivien, erityisesti kalansilmäobjektiivin, virhe. Tynnyrivirheessä kuvan keskiosat ovat pullistuneita luonnollista kokoaan suuremmiksi ja reunat ovat kutistuneet kokoaan pienemmiksi. Tynnyrivirhettä voidaan kuitenkin korjata digitaalivalokuvauksessa helpohkosti kuvankäsittelyohjelmilla.
Aiheesta muualla

Wikimedia Commonsissa on kuvia tai muita tiedostoja aiheesta .
Robert Barker, Edinburgh Calton kukkulalta, 1792 (Arkistoitu – Internet Archive) Object Lessons. (englanniksi)
Tietokoneen ruudulla pyöriteltäviä panoraamakuvia
Rami Saarikorpi: 360 panorama.fi 360panorama.fi.
Lehtinen, Kenneth & Saarikorpi, Rami: Näyttävä panoraamakuvaus.  Docendo, 2012.  ISBN 9510385638.
Kolmesta valokuvasta yhdistetty Kujalan panoraamakuva.
Al-Vista, panoraamakamera vuodelta 1900.
Wrangelin palatsi

Wrangelin palatsi Birger Jarls torgin suunnalta nähtynä.
Ilmakuva rakennuksesta.
Wrangelin palatsi (ruots. Wrangelska palatset) on rakennus Tukholman Riddarholmenin saarella, Birger Jarls torgin länsilaidalla. Palatsissa on toiminut vuodesta 1753 lähtien Svean hovioikeus (Svea hovrätt).
Rakennuksella on pitkä sekä monivaiheinen historia. Sen eteläinen torni oli alun perin osa kuningas Kustaa Vaasan 1530-luvulla rakennuttamaa puolustuslinnaketta. Palatsi rakennettiin vuoden 1630 tienoilla Lars Sparren yksityisasunnoksi. Uusi omistaja marsalkka Carl Gustaf Wrangel teetti rakennukseen muutoksia vuosina 1652–1670 arkkitehti Nicodemus Tessin vanhemman suunnitelmien mukaan. Vuoden 1693 tulipalon jälkeen palatsi jouduttiin jälleen uudelleenrakentamaan, jolloin sitä myös hieman laajennettiin. Tällä kertaa suunnittelijana oli Nicodemus Tessin nuorempi. Vuonna 1697 siitä tuli myös kuninkaallinen residenssi, sillä Tukholman kuninkaallinen Tre kronor -linna oli palanut tulipalossa raunioiksi. Kuningasperhe asui Wrangelin palatsissa vuoteen 1754. Noihin aikoihin palatsia kutsuttiin nimellä Kungshuset ("Kuninkaan talo").
Vuonna 1802 palatsi paloi jälleen ja se rakennettiin kolmanteen kertaan uudelleen arkkitehti Carl Christoffer Gjörwellin suunnitelmien mukaan. Tuolloin julkisivu sai nykyisen, aiempaa riisutumman ilmeensä. Palatsia entisöitiin vuosina 1948–1950, 1985 ja 2004. Ensimmäisen entisöinnin yhteydessä Tessin vanhemman suunnittelema eteishalli palautettiin alkuperäiseen asuunsa.
Wrangelin palatsi on Tukholman entisistä yksityispalatseista suurin. Siihen kuului terassipuutarha Mälaren-järven puoleisella takapihalla.
Aiheesta muualla

Kuvia tai muita tiedostoja aiheesta Wrangelin palatsi Wikimedia Commonsissa